FI Euroopan unionin virallinen lehti C 34/8

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 34/04

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

TIIVISTELMÄ

NEUVOSTON ASETUS (EY) N:o 510/2006

PRLEŠKA TÜNKA

EY-N:o SI-PGI-0005-0533-24.03.2006

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministrstvo RS za kmetijstvo, gozdarstvo in prehrano Osoite: Dunajska 58 SI-1000 Ljubljana SLOVENIJA P. +386 14789109 F. +386 14789055 Sähköposti: varnahrana.mkgp@gov.si

2. Hakija:

Nimi: Društvo za promocijo in zaščito prleških dobrot Osoite: Križevci 11 SI-9242 Križevci pri Ljutomeru SLOVENIJA P. +386 25888144 F. — Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.2. Lihavalmisteet (kuumennetut, suolatut, savustetut jne.)

4. Tuote-eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Prleška tünka

4.2 Kuvaus:

Prleška tünka on lihasta ja silavasta valmistettu tuote. Lihapalat (reisi, kuve, selkä, niska tai kaula) suolataan, lämpökuivataan ja savustetaan. Silava (jauhettu pekoni) valmistetaan selkärasvasta, jota kuumennetaan, jauhetaan ja maustetaan. Lihan ja silavan annetaan kypsyä astiassa vähintään 30 vuorokauden ajan.

Prleška tünka sisältää aina sekä lihaa että silavaa. Liha on väriltään tasaisen vaaleanpunaista, mikä on tunnusomaista suolatulle ja lämpökäsitellylle lihalle, vailla harmaita tai tummia kohtia taikka muita värityksen virheitä. Silava on kermanvalkoista, koostumukseltaan sopivaa ja helposti levittyvää, ja siinä on riisinjyvän kokoisia paloja. Maku on tunnusomainen.

Lihan maku on kypsälle, suolatulle ja savustetulle lihalle tunnusomainen, sopivan suolainen ja miellyttävän mausteinen. Silavalla on oltava sille ominainen maku.

4.3 Maantieteellinen alue:

Prleške tünkaa valmistetaan Prlekijan alueella, johon kuuluvat seuraavat kunnat: Ljutomer, Razkrižje, Križevci, Veržej, Sveti Jurij, Radenci, Gornja Radgona ja Ormož.

4.4 Alkuperätodisteet:

Kaikkien tuottajien on oltava sijoittautuneita määritetylle maantieteelliselle alueelle.

Kunkin tuottajan on pidettävä kirjaa tiedoista, jolla osoitetaan Prleška tünkan eritelmässä asetettujen vaatimusten noudattaminen. Tuottajien on pidettävä kirjaa toimitettujen raaka-aineiden määrästä, tuotantovaiheista, kypsymisajoista, mikrobiologisista ja aistinvaraisista analyyseistä sekä Prleška tünkan tuotanto- ja myyntimääristä. Prlekijan erityistuotteiden menekinedistämisestä ja suojaamisesta vastaava yhdistys (Društvo za promocijo in zašÿito prleških dobrot) tarkastaa tuottajien sijaintipaikan sekä sen, että nämä noudattavat sekä sääntelyvaatimuksia että tuote-eritelmää. Yhdistys myös ylläpitää tuottajien luetteloa. Kaikki tuotantovaiheet raaka-aineiden käyttämisestä lopputuotteeseen ovat tuottajien toteuttaman tiukan valvonnan ansiosta jäljitettävissä. Tuottajat ovat myös eurooppalaisen standardin EN 45011 vaatimukset täyttävän riippumattoman valvontalaitoksen valvonnassa.

4.5 Tuotantomenetelmä:

Prleška tünka valmistetaan lihasta ja silavasta.

Sianliha (reisi-, kuve-, selkä-, niska- tai kaulapalat), josta on poistettu luut, kamara sekä pintarasva, suolataan siten, että suolaa on 2,4–2,8 % tuoreen lihan painosta (sallittu NaNO2-pitoisuus on 0,5–0,6 %). Myös sokeria voidaan käyttää (enintään 0,5 %). Suolaliemen ruiskuttamista lihaan ei sallita. Muita lihan valmistuksessa sallittuja mausteita ovat pippuri, valkosipuli, kumina ja laakerinlehti. Suolaus tapahtuu 0–80 °C lämpötilassa. Tasaisesti suolattu liha lämpökuivataan ja savustetaan.

Silava valmistetaan kuumakäsittelemällä kovaa selkärasvaa, joka sen jälkeen pienitään 6–8 mm kokoisiksi paloiksi ja suolataan karkealla suolalla, jonka osuus on 2–2,4 %, ja maustetaan mustapippurilla ja valkosipulilla.

Prleška tünkan valmistamiseksi liha ja silava asetetaan kerroksittain astiaan (tiinuun), josta käytetään nimeä tünka. Pohjalle laitetaan silavaa, sen jälkeen tulee lihakerros, taas silavakerros jne. Ylimmäinen kerros on aina silavaa. Silavakerroksen päälle asetetut lihapalat eivät saa olla kiinni toisissaan. Liha ja silava jätetään tiinuun kypsymään vähintään 30 vuorokaudeksi.

Prleška tünka säilötään umpinaisissa tiinuissa tai säkeissä enintään 12 °C lämpötilassa.

Esipakatun Prleška tünkan painolle ei ole asetettu vaatimuksia, mutta sen liha-silava -suhteen on oltava välillä 60:40 ja 70:30.

Esipakatut Prleška tünka -palat sisältävät määrätyn osuuden silavaa ja lihaa. Prleška tünkan erityisten laadullisten ja aistinvaraisten ominaisuuksien säilyttämiseksi ja erityisesti lopputuotteen mikrobiologisen turvallisuuden varmistamiseksi Prleška tünka on pakattava määritetyllä maantieteellisellä alueella heti kypsymisen päätyttyä. Se voidaan pakata tyhjiöön tai suojakaasuun.

4.6 Yhteys maantieteelliseen alkuperään:

Prleška tünkan suojaaminen perustuu tuotteen valmistamiseen käytettyyn perinteiseen menetelmään, joka antaa tuotteelle sen tunnusomaiset aistinvaraiset ominaisuudet.

Prlekija on kautta aikojen tunnettu sikatuotantoalueena. Viljelijät alkoivat valmistaa tünkaa erityisesti varmistaakseen lihan säilymisen läpi vuoden. He säilöivät lihan kerroksittain (tünkati) silavaan, joka oli etukäteen sulatettu, suolattu ja jäähdytetty. Suurta puista tiinua, jossa liha säilöttiin, kutsuttiin nimellä tünka, ja tätä nimitystä käytetään vielä tänäkin päivänä.

Vuodelta 1487 olevat todisteet osoittavat, että tünka tunnettiin laajalti kirkon omistamilla mailla ja linnojen ympärille muodostuneissa asutuskeskuksissa maantieteellisen alueen piirissä.

Toinen säilynyt todiste osoittaa, että 1700-luvun lopulla Prlekija oli tunnettu jauhetusta silavasta ja pekonista sekä kuivatusta sianlihasta, joita jo tuolloin säilöttiin erityisissä puisissa astioissa (tünke).

Prleška tünkan valmistuksesta muodostui sukupolvien saatossa perinteinen menetelmä lihan säilömiseksi läpi vuoden.

Useat tutkimukset ovat osoittaneet, että Prleška tünkan erityinen valmistusmenetelmä ja siitä käytetty nimitys ovat säilyneet juuri 4.3 kohdassa rajatulla maantieteellisellä alueella, jossa tuotetta valmistetaan nykyaikaisemmin menetelmin mutta alkuperäisiä tuotantoperinteitä täysin kunnioittaen.

Tänä päivänä Prleška tünkan mainetta osoittavat useat tunnustukset ja palkinnot, joita sille on myönnetty erilaisissa kilpailuissa. Vielä nykyäänkin Prlekijan alueen perinteinen ateria koostuu palasta tummaa leipää, joka päällystetään silavalla ja tünka-lihalla ja tarjotaan suolakurkun kera.

4.7 Valvontaviranomainen:

Nimi: Bureau Veritas, d.o.o. Osoite: Linhartova 49a SI-1000 Ljubljana SLOVENIJA P. +386 14757670 F. +386 14747602 Sähköposti: info@bureauveritas.si

4.8 Merkinnät:

Eritelmän vaatimusten noudattamisesta todistuksen saaneiden Prleška tünkan tuottajien on merkittävä tuotteeseensa nimitys ’Prleška tünka’, nimityksen vakiotunnus, joka kuvaa puutiinua (tünka), kansallinen laatumerkki ja vastaava yhteisön tunnus.

Sovellettavassa lainsäädännössä edellytettyjen tietojen lisäksi tuotteen pakkausmerkinnöistä on käytävä ilmi myös kyseessä oleva lihapala (reisi, kuve, selkä, niska) sekä lihan ja rasvan välinen suhde. Kuvetta ja selkää voidaan kuvata ilmauksella šnita ja niskaa ilmauksella šijak. Lihan ja rasvan suhde on ilmoitettava aina siten, että summaksi tulee 100.